Diari Oficial de la Generalitat Valenciana


Sumari del DOGV 3914, del 10-01-2001 (2001/89)

RESOLUCIÓ de 4 de desembre de 2000, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV d'unió de les línies que alimenten el CT Las Rosas i el CT Costa La Calma, als termes municipals de Dénia i el Verger (Alacant) i es declara, en concret, la seua utilitat pública.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3914

Data del DOGV
:   10-01-2001

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2001/89


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 4 de desembre de 2000, del Servei Territorial d'Indústria i Energia d'Alacant, per la qual s'autoritza la línia aèria de mitjana tensió a 20 kV d'unió de les línies que alimenten el CT Las Rosas i el CT Costa La Calma, als termes municipals de Dénia i el Verger (Alacant) i es declara, en concret, la seua utilitat pública. [2001/A89]
  
Mitjançant la Resolució d'aquest Servei Territorial d'Indústria i Energia, de data 17 de maig de 2000, es va sotmetre a informació pública conjunta l'aprovació de projecte, autorització administrativa, declaració en concret d'utilitat pública i relació concreta i individualitzada de béns i drets afectats per la indicada línia elèctrica, després de la petició prèvia, a l'empara de l'article 5 del Reglament d'Expropiació Forçosa, de l'entitat beneficiària Iberdrola, SA.
  
Durant el període d'informació pública han presentat al·legacions: l'Ajuntament de Dénia, el qual manifesta que els terrenys afectats estan qualificats com a sòl urbanitzable i urbà, que és preceptiva la concessió de llicència municipal i la conformitat de la instal·lació amb el planejament vigent, i sol·licita que el traçat de la línia siga subterrani; la senyora M.ª Teresa Cortina Cabrera, en representació de la senyora Encarnación Torres Salort, la qual manifesta que els terrenys afectats estan qualificats com a sòl urbanitzable, que Iberdrola començà les obres de la línia sense els permisos administratius necessaris, sense cap tipus de projecte que justificara les necessitats energètiques i que no hi havia una integració del projecte en l'instrument d'ordenació urbana, que el mòbil d'Iberdrola no és l'interés públic ni el benefici dels consumidors, sinó intentar continuar un procediment administratiu que li permeta concloure la instal·lació de la línia, que el traçat de la línia no és l'adequat, ja que la línia hauria d'anar pels terrenys de la urbanització situada al Verger, que són els únics habitatges que requereixen electricitat i els que han de suportar tant els beneficis com les càrregues d'aquestes instal·lacions, i sol·licita que es desestime la pretensió d'Iberdrola i es denegue la sol·licitud d'utilitat pública; el senyor José Pérez Carpi, el qual manifesta un error de titularitat; el senyor José Doménech Caravaca i el senyor Antonio Flores Pastor, els quals sol·liciten que se'ls faciliten les dades necessàries per a determinar el traçat de la línia i per les quals no és aconsellable el pas subterrani sobre terrenys de domini públic o seguint límits de propietat privada, sol·licita, a més a més, el senyor Antonio Flores Pastor que s'utilitze el punt de suport ja existent sense establir-ne un altre de nou; el senyor Joaquín Pons Pons, el qual manifesta que ja existeix a la seua finca un suport i sol·licita que es pose el suport en una altra finca; la senyora Rosa Salort Ballester s'oposa al pas de la línia per la seua propietat perquè perjudica la futura edificació, sol·licita que, altrament, vaja al costat del camí de Gandia i pel límit de la finca; la senyora Adela Chelet Ordínez, en representació de Construcciones Chelet, SL, i del senyor José Chelet Pastor, la qual manifesta que els terrenys afectats estan qualificats com a sòl urbanitzable programat, que Iberdrola començà les obres de la línia al gener de 2000, que el Pla General d'Ordenació Urbana de Dénia obliga en sòl urbanitzable a realitzar els projectes elèctrics subterranis, que Iberdrola ha omés que la línia circula al costat d'un vial públic i sol·licita que no s'aprove el traçat de la línia i se'n procedisca a la modificació, convertint-lo en subterrani pel vial públic i els límits de finques; el senyor Fernando José Cardona Sandra, el qual manifesta que podria haver una altra variant tècnica que portara el suport a una ubicació més allunyada de la finca de la seua propietat per a no perjudicar-ne la urbanització i que no s'esmenta la indemnització que li correspondria per l'establiment de la servitud de pas i el suport en els seus terrenys, que estan qualificats com a sòl urbanitzable.
  
Les al·legacions van ser contestades per l'entitat beneficiària, que posa de manifest el següent: quant a les al·legacions de l'Ajuntament de Dénia, que es procedeix a rectificar la naturalesa dels terrenys afectats, en el sentit assenyalat per l'Ajuntament, que el traçat de la línia en subterrani només tindria sentit si es poguera realitzar pel camí existent al costat d'altres finques; no obstant això, el traçat subterrani pel camí públic existent no és possible actualment, ateses les condicions en què es troba en l'actualitat l'esmentat camí públic i les dificultats que hi hauria per a deixar la instal·lació elèctrica en forma estable i de seguretat, encara que si una vegada realitzades les instal·lacions aèries, en un futur i per ordenament urbanístic del terreny, s'haguera de realitzar el soterrament d'algun tram de la línia, Iberdrola aportaria els materials elèctrics i la seua instal·lació en el vial que s'executara i aniria a càrrec del promotor urbanitzador l'obra civil de soterrament, que es podria executar conjuntament amb les obres per a l'establiment de la resta de serveis urbanístics (aigua potable, aigües residuals, etc.) i que Iberdrola sol·licitarà a l'Ajuntament de Dénia la corresponent llicència municipal; s'entén que amb la dita sol·licitud es demana la conformitat del projecte amb el planejament vigent. Quant a l'al·legació de la senyora M.ª Teresa Cortina Cabrera, en representació de la senyora Encarnación Torres Salort, que es procedeix a rectificar la naturalesa dels terrenys afectats, en el sentit assenyalat per l'al·legador, que al contrari del que indica l'al·legador, l'objectiu primordial de la instal·lació sí que és el benefici dels consumidors perquè la línia es projecta, com s'indica en el projecte presentat, amb la finalitat de millorar i ampliar les xarxes de distribució d'energia elèctrica a la zona, així com de donar millor qualitat de servei als clients que hi ha a la zona, tot complint el que s'ha disposat en l'article 2 de la Llei 54/1997, de 27 de novembre, del Sector Elèctric; que pel que fa al traçat que l'al·legador sol·licita que circule pels terrenys d'una nova urbanització al Verger, que segons l'al·legador ha de suportar tant els beneficis com les càrregues, no és possible tècnicament, ja que el traçat actual connecta els punts estratègics d'origen i final de la línia amb el traçat mínim i menys perjudicial per als interessos dels propietaris dels terrenys afectats, ja que circula pels límits de les finques amb el camí existent al costat d'aquestes. Quant a l'al·legació del senyor José Pérez Carpi, que es procedeix a rectificar la relació de béns i drets afectats en el sentit assenyalat per l'al·legador. Quant a les al·legacions del senyor José Doménech Caravaca i el senyor Antonio Flores Pastor, que el traçat de la línia ja circula pels límits de finques de propietat privada i no és possible actualment el traçat subterrani per terrenys de domini públic, ateses les condicions en què es troba actualment el camí públic contigu a la finca, i les dificultats que hi hauria per a deixar la instal·lació elèctrica en forma estable i de seguretat, encara que si una vegada realitzades les instal·lacions aèries, en un futur i per ordenament urbanístic del terreny, haguera de realitzar el soterrament d'algun tram de la línia, Iberdrola aportaria els materials elèctrics i la seua instal·lació en el vial que s'executara i aniria a càrrec del promotor urbanitzador l'obra civil de soterrament, que es podria executar conjuntament amb les obres per a l'establiment de la resta de serveis urbanístics (aigua potable, aigües residuals, etc.), que pel que fa a la sol·licitud d'utilitzar el suport ja existent, i encara que ambdós suports són de distintes característiques tècniques, es tractaria d'utilitzar el suport existent, aportant a més a més còpies de plans cadastrals on s'havien assenyalat les finques propietat dels al·legadors i el traçat de la línia elèctrica, amb la finalitat que es trameteren als al·legadors. Quant a l'al·legació del senyor Joaquín Pons Pons, que el suport al qual fa referència l'al·legador és el corresponent a aquesta línia, per la qual cosa no se li'n col·locarà un altre de nou. Quant a l'al·legació de la senyora Rosa Salort Ballester, que el traçat de la línia circula pel límit de la finca al costat del camí de Gandia i en absolut perjudica la futura edificació en la finca. Quant a les al·legacions de la senyora Adela Chelet Ordínez, com a administradora de la mercantil Construcciones Chelet, SL, i del senyor José Chelet Pastor, que es procedeix a rectificar la naturalesa dels terrenys afectats, en el sentit assenyalat pels al·legadors, que l'Ajuntament de Dénia no diu que el Pla General d'Ordenació Urbana de Dénia obliga que els projectes elèctrics en sòl urbanitzable siguen subterranis, sinó que proposa l'enterrament de la línia, que Iberdrola no ha omés que el traçat del dit projecte circula al costat d'un vial públic, ben al contrari, ja que en els plans que acompanyen el projecte es veu clarament que la línia va pels límits de les finques i al costat del camí existent, que el traçat subterrani pel vial públic no és viable actualment, ateses les condicions en què es troba en l'actualitat el vial i les dificultats que hi hauria per a deixar les instal·lacions en forma estable i de seguretat, encara que, si una vegada realitzades les instal·lacions de la línia aèria, en un futur i per ordenament urbanístic del terreny, haguera de realitzar el soterrament d'algun tram de la línia, Iberdrola aportaria els materials elèctrics i la seua instal·lació en el vial que s'executara i aniria a càrrec del promotor urbanitzador l'obra civil de soterrament, que es podria executar conjuntament amb les obres per a l'establiment de la resta de serveis urbanístics (aigua potable, aigües residuals, etc.). Quant a l'al·legació del senyor Fernando José Cardona Sandra, que el traçat de la línia s'ha realitzat tractant de perjudicar el menys possible els terrenys per on passa, projectant-se pels límits de les finques amb el camí existent al costat d'aquestes, de tal manera que no perjudica en absolut la futura urbanització i que la indemnització que li correspon per l'establiment de la servitud i la col·locació del suport se li comunicarà degudament en la fase corresponent de l'expedient, tenint en compte que es tracta de sòl urbanitzable, com manifesta l'al·legador.
  
Atés que s'han respectat en la mesura que ha sigut possible els drets dels particulars, fent-los compatibles en els aspectes tècnics, econòmics i mediambientals amb un traçat racional de les instal·lacions i sense perjudici de les corresponents indemnitzacions que hauran de determinar-se per mutu acord o mitjançant el corresponent expedient de preu just pel Jurat Provincial d'Expropiacions.
  
En virtut d'això, de conformitat amb el que s'ha disposat en el capítol III del Decret 2.617/1966, de 20 d'octubre (BOE de 24) i en els articles 53 i 54 de la Llei 54/1997, de 27 de novembre (BOE de 28 de novembre de 1997), aquest Servei Territorial d'Indústria i Energia resol:
  
Aprovar el projecte d'execució i autoritzar a Iberdrola, SA, la instal·lació de la línia aèria de mitjana tensió a 20 kV d'unió de les línies que alimenten el CT Las Rosas i el CT Costa La Calma, als termes municipals de Dénia i el Verger (Alacant); i declarar, al mateix temps, la seua utilitat pública en concret, amb l'establiment en tot cas de les següents prescripcions:
  
Primera
  
En tot moment haurà de complir-se tot el que s'estableix en el Decret 2.617/1966, d'instal·lacions elèctriques, i també en la Llei 54/1997, del Sector Elèctric.
  
Segona
  
El termini per a l'execució de les obres i instal·lacions serà de 12 mesos a partir de la data de l'ocupació real de les finques afectades.
  
Tercera
  
Les instal·lacions que s'autoritzen per aquesta resolució hauran de realitzar-se d'acord amb el projecte i la resta de documentació tècnica presentada, i quedaran especificades en les següents dades bàsiques: longitud 1.130 metres, dels quals 990 metres corresponen al terme municipal de Dénia i 140 metres al terme municipal del Verger, amb una obertura mitjana de 113 metres; origen i final: entroncarà en el suport número 1669010326 (1) de la línia que alimenta el CT Las Rosas, al suport núm. 0060921328 (9) de la que alimenta el CT Costa La Calma.
  
Quarta
  
Els encreuaments especials i altres afeccions de béns de domini públic es realitzaran de conformitat amb les condicions imposades pels organismes competents en cada cas.
  
Cinquena
  
Iberdrola, SA, donarà compte de l'acabament de les instal·lacions a aquest Servei Territorial per al seu reconeixement definitiu i alçament de l'acta de posada en servei de les instal·lacions; sense aquest requisit no hi podran entrar en funcionament.
  
Sisena
  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions indicades per la declaració inexacta de les dades subministrades o una altra causa excepcional que ho justifique.
  
Contra aquesta resolució, que no posa fi a la via administrativa, es pot interposar un recurs d'alçada davant la Direcció General d'Indústria i Energia de la Generalitat Valenciana (c/ Colom, núm. 32, 46052 València), en el termini d'un mes, comptat a partir de l'endemà de la publicació, de conformitat amb el que determina l'article 114 de la Llei 4/1999, de 13 de gener (BOE 12, de 14 de gener de 1999), de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, de 27 de novembre de 1992).